Spørsmål og svar – Hva inngår i ordningen?

 *- oppdatert 31.01.2017*

# Investeringer

## Når vil man inkludere investeringer i ordningen?

Det foreligger verken noen beslutning eller planer for tidspunkt for innføring av nøytral merverdiavgift for investeringer.

## Hvordan bør man eventuelt innrette seg i forhold til framtidig innføring?

Innføring av nøytral merverdiavgift for investeringer vil skje tidligst når man har tilstrekkelig erfaringer fra ordningen som trer i kraft 1.1.2017.

Framtidig innføring av kompensasjon for investeringer vil ikke ha tilbakevirkende kraft.

## Er grenser for investering kr 100 000 inkl. eller ekskl. merverdiavgift?

Beløpsgrensen gjelder for det aktiverbare beløpet for helseregioner jf. felles regnskapshåndbok for helseregionene kapittel 10.1.2.2.

For kompensasjonsordningen er beløpsgrensen inkl. merverdiavgift. Dersom en har fradrag for merverdiavgift etter merverdiavgiftsloven, så er beløpsgrensen ekskl. merverdiavgift.

NB. Kunst har en lavere grense for aktivering – kr 15 000 i helseregionene.

# Tjenestereiser

## Hva inngår i tjenestereiser?

I tjenestereiser inngår all transport, uavhengig av transportmiddel, overnatting, diett og parkering uavhengig av årsak til at reisen er gjennomført.

## Er det noen tjenestereisekostnader vi vil kunne få kompensasjon for?

Nei. Reise- og oppholdsutgifter er holdt utenfor ordningen. Dette gjelder både tjenestereiser som refunderes den ansatte eller andre reise- og hotellopphold som er fakturert til virksomheten. Dersom reise eller opphold faktureres i forbindelse med møter, kongresser eller lignende, vil verken reiseutgifter (fly, tog, buss, ferge, leiebil etc.) eller hotellovernatting være omfattet av ordningen.

## Er det noen kostnader knyttet til reiseregninger som vi vil kunne få kompensasjon for?

Utlegg som ikke er knyttet til tjenestereiser kan tas med. Det kan være avhengig av systemløsning hvordan dette skal håndteres.

# Leiekostnader

## På strømregningen er det også en post for nettleie, er den omfattet av unntaket for leiekostnader?

Leie for bruk av strømnettet regnes som en del av kostnaden med elektrisitet og bokføres sammen med denne på konto 6340. Det gis kompensasjon for merverdiavgift på strømforbruk inklusive nettleie.

## Vi betaler også leie for bankterminaler – er dette omfattet av unntaket for leie?

Ja. Leie av bankterminaler skal bokføres på konto 6410. Alle leiekostnader i kontogruppe 64\* er unntatt fra ordningen om nøytral merverdiavgift.

## I forbindelse med kjøp av medisinsk gass, leier vi gassflasker. Er denne leien omfattet av unntaket for leiekostnader?

Ja. Leie av gassflasker skal kostnadsføres på konto 6490 Andre leiekostnader og er unntatt fra ordningen om nøytral merverdiavgift.

## Vi leier noen parkeringsplasser – er slik leie omfattet av unntaket for leiekostnader?

Ja, leie av parkeringsplasser skal føres på konto 6390 og er unntatt fra ordningen om nøytral merverdiavgift.

## Leie av lokaler konto 6300 er unntatt fra ordningen. Men hvis deler av felleskostnadene på konto 6390 blir fakturert oss med merverdiavgift, er disse også unntatt?

Det er kun selve leiebeløpet som ikke gir momskomp. Leien bør/skal faktureres uten mva. Felleskostnader som strøm, vaktmestertjenester og lignende som er fakturert med mva gir momskompensasjon.

# Andre spørsmål

## Er kunst omfattet av kompensasjonsordningen?

Normalt er det ikke merverdiavgift på kunst når det kjøpes fra kunstner eller via mellommann. For å få kompensasjon må merverdiavgift være spesifisert på fakturaen.

## Inngår kjøp og årlig lisensavgift på programvare i ordningen?

Ja, i den grad lisensene ikke skal aktiveres som del av en investering, inngår disse i ordningen. Lisensavtaler betraktes ikke som leie i denne sammenheng.

## Gir tolketjenester ytet som del av helsetjenester rett til sjablongmessig kompensasjon av merverdiavgift?

Nei. Tolketjenester knyttet til behandling ytet sammen med ytelse av helsetjenester gir ikke rett til sjablongmessig merverdiavgift. Dette fordi en legger til grunn at det er svært lite merverdiavgift knyttet til tolketjenester.

## Får vi kompensasjon ved kjøp av biologisk materiale?

Nei. Omsetning av menneskeorganer, blod og lignende til sykehus eller medisinske laboratorier for bruk, undersøkelser eller kontroll er fritatt for merverdiavgift. Dette innebærer at det ikke skal være merverdiavgift på fakturaen og det er dermed ingen avgift å kreve kompensert.

Skulle det likevel være beregnet merverdiavgift på slikt kjøp, vil en få kompensert denne som ordinært fradrag basert på spesifikasjon på faktura.

## Gis det kompensasjon av merverdiavgift for sosiale kostnader?

Ja. Her er det forskjell mellom merverdiavgiftslovens bestemmelser og reglene for merverdiavgiftskompensasjon. Dette innebærer for eksempel at utgifter i forbindelse med julebord er kompensasjonsberettiget.

## Hva betyr det at det kun kan ytes kompensasjon til den delen av virksomheten som ikke driver økonomisk aktivitet?

Aktivitet der en er i konkurranse med private er en typisk aktivitet som er unntatt av ordningen. Dette kan gjelde tjenester der en leverer inn anbud eller tilbud i konkurranse med andre tjenesteytere, oppdragsforskning, catering, kantinesalg og annen avgiftspliktig omsetning. Det meste av slik aktivitet vil være omfattet av ordinær avgiftsplikt, med tilhørende fradragsrett.

Aktivitet som ligger innenfor våre hovedoppgaver er ikke omfattet av dette unntaket.

## Hvilke kostnader knyttet til elektronisk kommunikasjon (bredbånd og mobil) gis det kompensasjon for?

-          Det gis kompensasjon for dekning av bredbånd til hjemmekontor, uavhengig av om betaling skjer av foretaket direkte eller gjennom refusjon.

-      Det gis kompensasjon for tjenestemessig og privat bruk av mobiltelefon (skal ikke gjøres forholdsmessig fradrag slik som for ordinær merverdiavgift).

-      Faktura fra mobilselskap må på linje med andre kjøp fordeles i tråd med spesifisert mva. Blant annet er innholdstjenester uten merverdiavgift.

-          Delvis dekning av kostnader til elektronisk kommunikasjon av den ansatte skal trekkes fra ved beregning av kompensasjon.

-      Det gis ikke kompensasjon dersom dekningen av mobil og bredbånd skjer som fast beløp (lønn).